**Atbildes uz uzdotajiem jautājumiem par**

**Emisijas kvotu izsolīšanas instrumenta finansēto projektu atklāta konkursu**

**“Siltumnīcefekta gāzu emisijas samazināšana transporta sektorā – atbalsts bezemisiju un mazemisiju transportlīdzekļu iegādei”**

*Lietotie saīsinājumi:*

|  |  |
| --- | --- |
| **CO2** | Oglekļa dioksīds |
| **EKII** | Emisijas kvotu izsolīšanas instruments (turpmāk tekstā arī – finanšu instruments) |
| **Fonds** | Sabiedrība ar ierobežotu atbildību “Vides investīciju fonds” |
| **MK noteikumi Nr. 896** | Ministru kabineta 2021. gada 21. decembra noteikumi Nr. 896 “Emisijas kvotu izsolīšanas instrumenta finansēto projektu atklāta konkursa “Siltumnīcefekta gāzu emisijas samazināšana transporta sektorā – atbalsts bezemisiju un mazemisiju transportlīdzekļu iegādei” nolikums” (<https://likumi.lv/ta/id/328761>) |
| **N/A** | Nav attiecināms |
| **VARAM** | Vides aizsardzības un reģionālās attīstības ministrija |

*Uzdotie jautājumi var būt precizēti, lai izlabotu gramatiskās kļūdas un padarītu tos saprotamākus*

| **Nr.p.k.** | **Jautājums** | **Atbilde** |
| --- | --- | --- |
| 1. | Ja mums ir gan plug-in, gan elektroauto – pieteikumu jāraksta uz katru modeli atsevišķi, jeb jāapvieno abus modeļus vienā pieteikumā? | Komersants saskaņā ar MK noteikumu Nr. 896 13. punktu **var iesniegt tikai vienu projekta iesniegumu**, kurā ietver MK noteikumu Nr. 896 8.1., 8.2. un 8.3. apakšpunktā minētās aktivitātes. Ja plānots pārdot vairākus modeļus, tad par katru ir jāizpilda projekta iesnieguma veidlapas 2.2. sadaļa.  Norādām, ka Projekta līguma darbības laikā, varēs precizēt pārdodamos transportlīdzekļus, tai skaitā pārtraucot pārdot vai uzsākot pārdot jaunus modeļus. |
| 2. | Projekta plānotais īstenošanas skaits – līdz 31.12.2023? | Saskaņā ar MK noteikumu Nr. 896 7. punktu, konkursa ietvaros aktivitātes, kas iekļautas apstiprinātajos projektos, īsteno **līdz brīdim, kamēr beidzas MK noteikumu Nr. 896 6. punktā minētais finansējums, bet ne ilgāk kā līdz 2023. gada 31. decembrim**. Komersantam iesniedzot projekta iesnieguma veidlapu 3.1.1. sadaļā ir jānorāda plānotais projekta īstenošanas laiks pilnos mēnešos un tas var būt arī īsāks par 2023. gada 31. decembri. |
| 3. | Projekta iesnieguma iesniedzēja atbildīgā persona – projektā plāno piedalīties vienas grupas vairāki uzņēmumi, kuriem ir kopīgs valdes loceklis, bet katram uzņēmumam ir savs direktors. Kurš paraksta pieteikumu – valdes loceklis vai katra uzņēmuma direktors? Ja tiks pievienota valdes locekļa ģenerālpilnvara katram uzņēmuma direktoram, vai tiks nodrošināta prasība, ja tā nebūs notariāli apstiprināta? | Saskaņā ar MK noteikumu Nr. 896 34. punktu projekta iesniegumu **paraksta projekta iesnieguma iesniedzēja likumīgais pārstāvis vai projekta iesnieguma iesniedzēja pilnvarota persona**. Fonds informāciju pārbaudīs saskaņā ar uzņēmuma reģistrā norādīto informāciju par paraksttiesīgajam personām. Tādejādi, projekta iesniegumu var parakstīt gan valdes loceklis gan direktors (ja direktors nav norādīts uzņēmumu reģistrā kā pilnvarotā amatpersona pārstāvēt uzņēmumu, tad ir jāpievieno projekta iesnieguma **notariāli apstiprināts** valdes locekļa pilnvarojums uzņēmuma direktoram). |
| 4. | Projekta iesniedzējam ir pieejami vairāki modeļi. Katram modelim ir vismaz divas-trīs versijas. Vai tabula jāaizpilda katrai no versijām, vai arī var norādīt, piemēram, modeļa nosaukumus ar akumulatoru energoietilpību 52-77 kWh, 230-520km nobraukums?  Kā notiks precizēšanas process līguma darbības laikā? | Ja plānots pārdot viena modeļa vairākas versijas, tad **par katru ir jāizpilda projekta iesnieguma veidlapas 2.2. sadaļa, ja mainās transportlīdzekļa cena bez papildaprīkojuma**.  Ieteikums būtu tad laukā “*Transportlīdzekļa marka un komercnosaukums*” iekavās ielikt galvenos parametrus, kas mainās.  Norādām, ka Projekta līguma darbības laikā, varēs precizēt pārdodamos transportlīdzekļus, tai skaitā pārtraucot pārdot vai uzsākot pārdot jaunus modeļus. Projekta līguma laikā projekta īstenotājs elektroniski atsūtīs precizēto projekta iesnieguma veidlapas 2.2. sadaļu, parakstītu ar drošu elektronisko parakstu un laika zīmogu. **Fonds izskatīs projekta līguma grozījumus** **un**, ja tie atbildīs MK noteikumu Nr. 896 un projekta līguma nosacījumiem, **nosūtīs apstiprinājumu par projekta līguma grozījumiem**. |
| 5. | Ja uz projekta iesniegšanas brīdi ir zināms modelis, kurš tiks ieviests pārdošanā pēc kāda neilga laika, bet tehniskie dati patreiz vēl nav zināmi, vai to varēs norādīt Līguma darbības laikā, iesniedzot aizpildītu 2.2.tabulu? | **Jā**, Projekta līguma darbības laikā, varēs precizēt pārdodamos transportlīdzekļus, tai skaitā uzsākot pārdot jaunus modeļus. Norādām, ka transportlīdzekļiem būs jāatbilst MK noteikumu Nr. 896 prasībām. |
| 6. | Kādas ir prognozes par procentuālo sadalījumu jaunu, lietotu elektrotransportu un hibrīdtransportlīdzekļu tirdzniecībā, izmantojot atbalsta instrumentus? | Atbilstoši MK noteikumu Nr. 896 anotācijai, plānots atbalstu **sniegt 3300 transportlīdzekļu iegāde**i, kas indikatīvi sadalītos 1140 jaunu elektromobiļu iegādei un 2160 lietotu elektromobiļu vai ārēji lādējamu hibrīdauto iegādei |
| 7. | Kad atbalsts reāli stāsties spēkā gala lietotājiem? | Projekta iesnieguma veidlapas iesniegšanas termiņš ir 2022. gada 3. februāris, bet atbalsta saņēmēji (transportlīdzekļu pircēji) **iesniegt pieteikumu varēs pēc MK noteikumu Nr. 896 valsts atbalsta programmas saskaņošanas ar Eiropas Komisiju** (indikatīvi – 2022. gada marts) |
| 8. | Vai atbalsta programmā izdevās iekļaut arī operatīvajā līzingā iegādātos auto? | MK noteikumi Nr. 896 **nenosaka konkrētu līzinga veidu**, vienlaikus norādām, ka prasības līzinga gadījumā ir noteiktas MK noteikumu Nr. 896 58. punktā, ievērojot 11. punkta nosacījumus par līzinga devēja atbilstību. |
| 9. | Nav skaidrs kas notiek, ja pircējam auto ir apnicis ātrāk un pēc 3 gadiem grib mainīt? | Ja atbalsta saņēmējs neievēro MK noteikumu Nr. 896 23.4. apakšpunkta prasības, tad saskaņā ar MK noteikumu Nr. 896 67. punktu **tiek pieņemts lēmums par piešķirtā finanšu instrumenta finansējuma atgūšanu pilnā apmērā**.  Līgumā par atbalsta saņemšanu būs norādīts, kādos gadījumos un kādā veidā, pusēm vienojoties, varēs Līgumā par atbalsta saņemšanu noteiktās saistības nodot trešajai personai. Katrs tāds gadījums tiks izskatīts individuāli. |
| 10. | Kā notiek apziņošana, ka finansējums beidzies? | Saskaņā ar MK noteikumu Nr. 896 61. punktu, **informācija par finansējuma atlikumu katru nedēļu tiks atjaunota tīmekļvietnē** [**www.ekii.lv**](http://www.ekii.lv). |
| 11. | Kāds būs faktiskais dokumentu apjoms, kurš jāiesniedz? | Lai komersants varētu piedalīties konkursā ir **jāiesniedz aizpildīts MK noteikumu Nr. 896** [**1. pielikums**](https://likumi.lv/wwwraksti/2021/249/BILDES/MK_896_P1.DOCX).  Minimālās prasības projekta īstenotājam iesniedzamo dokumentu sarakstā ir noteiktas MK noteikumu Nr. 896 53. punktā. |
| 12. | Kā valsts atbalsta mehānisms strādās gadījumā, kad pircējs pats iegādājas un ieved lietotu elektroauto no, piemēram, Lietuvas? | MK noteikumi Nr. 896 **neparedz iespēju, ka atbalsta saņēmējs – pircējs pats iegādājās un ieved lietotu transportlīdzekli**. Tādos gadījumos iesakām pircējam vienoties ar projekta īstenotāju par transportlīdzekļa iegādi un ievešanu Latvijas republikā. |
| 13. | Kā notiks atbalsta izmaksāšana, un vai minēta summa apliekas ar PVN vai ne? Tas ir vai 4500 *euro* ir t.sk.. PVN vai plus PVN. | Projekta īstenotājs pēc atbalsta saņēmēja – pircēja iesnieguma saņemšanas to izvērtē un slēdz līgumu par transportlīdzekļa pārdošanu vienlaikus parakstot līgumu par atbalsta piešķiršanu. Pēc transportlīdzekļa reģistrācijas uz pircēja (vai līzinga devēja) vārda, Projekta īstenotājs saskaņā ar MK noteikumu Nr. 896 53. punktu iesniedz kopsavilkuma pārskatu par iepriekšējo nedēļu par atbalsta saņēmējiem vai līzinga devējiem, pārdoto transportlīdzekļu skaitu.  Fonds ne ilgāk kā piecu darbdienu laikā izvērtē iesniegto dokumentāciju un ja tā atbilst projekta līguma prasībām, tad sagatavo lēmumu par finansējuma izmaksu un nosūta to VARAM un projekta īstenotājam. VARAM, pamatojoties uz šo lēmumu, ne vēlāk kā septiņu darbdienu laikā pēc tā saņemšanas pārskaita finansējumu projekta īstenotājam.  **Atbalsta summa** **netiek aplikta ar pievienotās vērtības nodokli**, tas ir, ja atbalsta saņēmējām paredzamais finanšu instrumenta finansējums ir 4500 *euro*, tad projekta īstenotājam pārskaita 4500 *euro*. |
| 14. | Kas ir cikls starp pamatpārbaudes apskatēm? | Ceļu satiksmes likuma [16.pantā](https://likumi.lv/ta/id/45467#p16) ir noteikts maksimālais intervāls\* starp valsts tehniskām apskatēm (pamatpārbaudēm). **Likums neaizliedz veikt biežāk valsts tehniskās apskates** (veicot tehnisko apskati norāda transportlīdzekļa tehniskā stāvokļa pārbaudes veidu: pamatpārbaude).  \* – Latvijā un ārvalstīs iepriekš nereģistrētam vieglajam automobilim, pirmreizējo valsts tehnisko apskati veic ne vēlāk kā 24 mēnešus pēc tam, kad attiecīgais transportlīdzeklis pirmoreiz reģistrēts Latvijā, ievērojot termiņu, kāds norādīts atļaujā piedalīties ceļu satiksmē. Otro valsts tehnisko apskati veic ne vēlāk kā 24 mēnešus pēc pirmās valsts tehniskās apskates, ievērojot termiņu, kāds norādīts atļaujā piedalīties ceļu satiksmē. Turpmākās valsts tehniskās apskates veic katru gadu, ievērojot termiņu, kāds norādīts atļaujā piedalīties ceļu satiksmē. |
| 15. | Vai ņemot vērā to, ka projekta iesniegumu iesniegšanas gala termiņš ir 03.02.2022, komersantam, kurš vēlas īstenot projekta aktivitātes līdz plānotajam beigu termiņam (2023.gada 31.decembrim), projekta iesnieguma veidlapas 3.1.1.sadaļā ir jānorāda pilns projekta cikls 24 mēneši vai tikai 23 mēneši? | Projekta iesnieguma veidlapas 3.1.1. sadaļā par kļūdu netiks uzskatīts, ja plānotais projekta īstenošanas laiks pilnos mēnešos nepārsniegs 24 mēnešus. Ja plānots pārdot transportlīdzekļus līdz 2023. gada 31. decembrim, tad **iesakām norādīt 24 mēnešus**. Plānotais projekta īstenošanas laiks ir indikatīvs rādītājs, kuru projekta īstenošanas laikā varēs precizēt. |
| 16. | Vai pēc tam, kad komersanta dalība projektā ir apstiprināta (tiek noslēgts projekta līgums), komersants un potenciālais atbalsta saņēmējs (klients) darījuma apspriešanas ietvaros var vienoties par citu, projekta iesniegumā iepriekš nenorādītu stimulējošu risinājumu attiecīgā finansiālā ekvivalenta apmērā (MK noteikumu 20.punkts)? | Komersants – projekta īstenotājs apraksta projekta iesnieguma iesniedzēja piedāvāto atbalstu projekta iesnieguma veidlapas 2.2. sadaļā katram transportlīdzeklim atsevišķi. Projekta īstenošanas laikā, saskaņojot ar Fondu, **projekta iesnieguma iesniedzēja piedāvāto atbalstu varēs precizēt**, **noslēdzot grozījumus pie projekta līguma**. |
| 17. | Vai auto, ko nodod, ir jābūt derīgai tehniskai apskatei? Šobrīd situācija –“slimības lapa” (nav derīga) uz mēnesi, apdomāju elektro auto variantu. | Lai atbalsta saņēmējs varētu pretendēt uz EKII finansējumu 1000 euro apmērā saskaņā ar MK noteikumiem Nr. 896, tad ir jāievēro MK noteikumu Nr. 896 8.4. apakšpunkta un 23.7. apakšpunkta prasības attiecībā uz transporta līdzekļa nodošanu apstrādes uzņēmumam. Saskaņā ar MK noteikumiem Nr. 896 23.7.2. apakšpunku, **transportlīdzeklim bija jābūt derīgai pielaidei ceļu satiksmei vismaz uz 2021. gada 28. decembri, kad stājās spēkā MK noteikumi Nr. 896**. |
| 18. | Vai atbalsta summa varēs būt izmantota kā līzinga līguma pirmā iemaksa? | **MK noteikumi Nr. 896 nenosaka pirmās iemaksas lielumu līzinga gadījumā** un pirmās iemaksas lielumu nosaka līzinga devēji balstoties uz klienta izvērtējamu. |
| 19. | Vai jāpievieno iesniegšanai konkursā uzņēmuma reģistrācijas apliecību vai reģistrācijas lēmumu? | MK noteikumi Nr. 896 **neprasa iesniegt komersanta reģistrācijas apliecību vai lēmumu.** Vērtēšanas komisija informāciju pārbaudīs publisko reģistros. |
| 20. | Vai jāpievieno tirdzniecības vietas apliecība, vai pietiks ar to, ka projekta iesnieguma veidlapas 3.3.punktā būs norādīta informācija? | MK noteikumi Nr. 896 **neprasa iesniegt tirdzniecības vietas reģistrācijas apliecību.** Vērtēšanas komisija informāciju pārbaudīs publisko reģistros. |
| 21. | Vai projekta iesnieguma veidlapa ir elektroniski jāparaksta atsevišķi un projekta iesnieguma iesniedzēja lēmums par projekta īstenošanu (pielikums Nr.1), elektroniski jāparaksta atsevišķi, vai abus dokumentus var parakstīt kopā vienā dokumentā? | Ja projekta iesnieguma veidlapu un projekta iesnieguma iesniedzēja lēmumu par projekta īstenošanu paraksta komersanta atbildīgā amatpersona, tad dokumentus **var parakstīt vienā dokumentā**. |
| 22 | Ja vienas grupas vairāku uzņēmumu vārdā iesniegšanas dokumentus gatavo viena persona, vai katra iesnieguma 1.3. punktā norāda šo personu kā kontaktpersonu, vai katra uzņēmuma, piemēram, nodaļas vadītāju vai kādu kontaktpersonu? Vai iespējamā līguma slēgšanas brīdī varēs norādīt katra konkrētā uzņēmuma kontaktpersonu, kura darbosies tālāk ar atbalsta saņēmējiem? | Projekta iesnieguma veidlapas 1.3. punktā norāda kontaktpersonu, kas varēs sniegt informāciju par projektu un projekta iesnieguma veidlapu un **nav noteikti ierobežojumi**. Minēto informāciju varēs precizēt projekta līguma darbības laikā. |
| 23. | Projekta iesnieguma veidlapas 2.2.tabulas 8.punkts nav saprotams ko nozīmē pieejamais skaits? Vai ar to ir domāts cik konkrētā ražotāja modeļi tiks piedāvāti vai cik reāli “taustāmas” mašīnas atrodas tirdzniecības salonā uz vietas Projekta iesniegšanas brīdī? Ja šī brīža apstākļos piegādes laiks iespējams indikatīvi būs 1 gads (12 mēneši), tad tā arī norādīt? | Atbilstoši vadlīnijās sniegtajam skaidrojumam **norādīt pieejamo transporta līdzekļu skaitu Latvijā uz pieteikuma iesnieguma datumu**. Informācijas detalizācijas pakāpe nav noteikta MK noteikumos Nr. 896 un nebūs pamats projekta iesnieguma noraidīšanai. Minētā informācija var tikt publicēta tīmekļa vietnē, lai fiziskām personām dotu iespēju vieglāk izvēlēties labāko risinājumu transportlīdzekļa iegādei. |
| 24. | Projekta iesnieguma veidlapas 2.2.tabulas 7. punktā norādītā cena būs uz projekta iesniegšanas brīdi. Bet Projekta īstenošanas laikā iesniedzēja tīmekļa vietnē norādītās cenas mainīsies, jo ražotājs cels cenas, zināms pēc pieredzes. Vai šis aspekts tiks uzskatīts par neatbilstību un līgums tiks lauzts? | Projekta līguma laikā projekta īstenotājs **varēs cenas mainīt** par to nosūtot paziņojumu Fondam. Pēc Fonda apstiprinājuma, cenu izmaiņa tik atspoguļota tīmekļa vietnē. **Cenu izmaiņa netiks uzskatīta par neatbilstību, ja tā tiks iepriekš saskaņota ar Fondu, un nebūs pamats līguma izbeigšanai**.  Norādām, ka cenām būs jābūt ekonomiski pamatotām. |
| 25. | Nav skaidrs, kur un kā norādīt 2.2. tabulā lietotu auto info, ja tādi būs uz Projekta iesniegšanas brīdi? Pēc vadlīnijās norādītās informācijas sanāk, ka tāda informācija nav jānorāda. Vai tas nozīmē, ka Projekta līguma darbības laikā, varēs precizēt lietotos pārdodamos transportlīdzekļus? | Projekta līguma **laikā varēs precizēt pārdodamos jaunos un lietotos transporta līdzekļus**, iepriekš to saskaņojot ar Fondu. Norādām, ka transportlīdzekļiem būs jāatbilst MK noteikumu Nr. 896 prasībām.  Ja projekta iesnieguma veidlapā būs norādīta informācija par lietotiem transportlīdzekļiem, tad **tā netiks uzskatīta par kļūdu** un pēc projekta līguma noslēgšanas būs iespējams uzreiz tās pārdot. |
| 26. | Ko nozīme jauna mašīna projekta ietvaros, kāds nobraukums vai termiņš ir pēc pirmās reģistrācijas? | MK noteikumi Nr. 896 8.1. un 8.3. apakšpunktā ir noteikts, ka ar jaunu elektromobili vai ārēji lādējamu hibrīdauto saprot automobili, kas **ir lietots mazāk par sešiem mēnešiem vai nobraucis mazāk par 6000 km**. |
| 27. | Vispārējā kārtība, kas jādara, kādai jābūt fiziskai personai, kas varētu saņemt atbalstu. Cik ilgā laikā uzņēmums pēc auto pārdošanas/pārrakstīšanas varētu saņemt summu, kas noņemta nost no kopējās pirkuma summas. Kāda ir procedūra pa soļiem. Un vai nav standarta veidlapas personām, kas kvalificējas? | **Prasības fiziskām personām ir noteiktas MK noteikumi Nr. 896 5. un 14. punktā**.  Informācija par atbalsta izmaksāšanas kārtību ir sniegta atbildē uz 13. jautājumu. |
| 28. | Ja Tirgotājs piemēro stimulējošu atbalstu, pamatojoties uz 3.2.punkta tabulu, bet atbalsta saņēmējs neizmanto šo atbalstu, vai tas nozīmē, ka Tirgotājs nebūs izpildījis līguma nosacījumus? | MK noteikumi Nr. 896 20. punkts nosaka, ka projekta īstenotājam ir pienākums piedāvāt atbalsta saņēmējam stimulējošus risinājumus. **Ja atbalsta saņēmējs neizmanto piedāvātos stimulējošos pasākumus, tad tas netiks uzskatīts kā Projekta līguma pārkāpums**. |
| 29. | Vai 3.2.tabulā summas tiek norādītas ar PVN vai bez PVN? | **Aizpildot projekta iesnieguma veidlapu summas norāda bez PVN.** Projekta iesniedzējs iekavās var norādīt summas ar PVN un tā netiks uzskatīta par kļūdu. |
| 30. | Vai projekta ietvaros iegādātām transportlīdzeklim var būt reģistrēta pārbūve par mācību transportlīdzekli ar atzīmi tehniskajā pasē B4, pie nosacījumā, ka tās netiks izmantots saimnieciskā darbībā un fiziska persona nav saimnieciskās darbības veicējs? | MK noteikumi Nr. 896 8. punkts nosaka, ka **atbalstīta tiek rūpnieciski ražotu transportlīdzekļu iegāde**. **Pārbūvētiem transportlīdzekļiem** 2004. gada 17. augusta [Ministru kabineta noteikumu Nr.725 “Transportlīdzekļu pārbūves noteikumi”](https://likumi.lv/ta/id/92907) izpratnē **atbalsts nav paredzēts**. Norādām, ka Fonds saskaņos pārdodamos transportlīdzekļus. Transportlīdzekļa pārbūve pēc tā iegādes nebūs pieļaujama. |
| 31. | Kā var dabūt atbilstības sertifikātu, ja mašīna jau ir lietota un tāda nav? Piemēram, VW GOLF elektro.  To dara CSDD? Cik aptuveni tas var izmaksāt un cik ilgi to dara, piemēram, VW Golf 2018. gada izlaiduma? | Saskaņā ar [MK noteikumiem Nr. 1494 "Mopēdu, mehānisko transportlīdzekļu, to piekabju un sastāvdaļu atbilstības novērtēšanas noteikumi"](https://likumi.lv/doc.php?id=202909), Latvijā var piedāvāt tirgū un pastāvīgi reģistrēt tikai tādus transportlīdzekļus, kas atbilst Eiropas Savienībā un Latvijā noteikto tehnisko normatīvu prasībām. **Sertificēt nepieciešams lietotus transportlīdzekļus, kas izgatavoti pēc 2000. gada 31. decembra un tiks reģistrēti pastāvīgā uzkaitē Latvijā**. Ja transportlīdzeklis ir izgatavots pirms 2000. gada, tad sertifikācija ir brīvprātīga, taču, lai tāds transportlīdzeklis varētu pretendēt uz atbalstu, **ir jāveic sertifikācija**.  Informācija par individuālo sertifikāciju ir pieejama tīmekļa vietnē: <https://www.csdd.lv/transportlidzeklu-sertifikacija/transportlidzeklu-individuala-sertificesana> |
| 32. | Vai no Tirgotāja oficiālās tīmekļvietnē norādītās modeļa cenu lapas vai tā brīža akcijas cenas, iedodot atbalsta saņēmējam stimulējošu atlaidi 1000 *euro*, tas tiks uzskatīts kā stimulējošs atbalsts un izpildīti līguma nosacījumi? | Jā, ja stimulējošā atlaide 1000 *euro* apmērā tiks dota **tikai tādos gadījumos, ja pērk transportlīdzekli izmantojot EKII atbalstu**. Ja cenu atlaide būs pieejama visiem pircējiem, tā netiks uzskatīta par stimulējošu atlaidi, lai izvairītos no situācijas, ka cena mākslīgi tiek palielināta stimulējošās atlaides apmērā. |
| 33. | Vai katrs atbalsta risinājums ir jāuzskaita norādītajā 3.2.tabulā un vai iesniedzot Tirgotāja apliecinājumu, līguma slēgšanas brīdī ar klientu, ka atbalsta saņēmējam tiks iedots šis atbalsts 1000 *euro*, jo katra klienta vēlmes ir dažādas, tiks uzskatīts kā izpildīts līguma nosacījums? | Projekta iesnieguma 3.2. sadaļā norāda vispārējo projekta iesnieguma iesniedzēja atbalstu, bet katrai pārdodamai mašīnai projekta iesnieguma iesniedzēja atbalstu norāda projekta iesnieguma 2.2. sadaļā 9. laukā. Projekta iesnieguma iesniedzējs var vienlaikus paredzēt vairākus atbalsta veidus katram transportlīdzeklim un atbalsta līguma slēgšanas brīdī atbalsta saņēmējs varēs izvēlēties sev ērtāko risinājumu, ja būs paredzēti vairāki varianti. |
| 34. | Vai 2018. gada mašīna ar nobraukumu līdz 6000km tiek uzskatīta par jaunu konkursa ietvaros? | MK noteikumi Nr. 896 8.1. un 8.3. apakšpunktā ir noteikts, ka ar jaunu elektromobili vai ārēji lādējamu hibrīdauto saprot automobili, kas ir lietots mazāk par sešiem mēnešiem vai nobraucis mazāk par 6000 km. 2008. gadā reģistrēta mašīna, kuras nobraukums būs mazāks par 6000km, **tiks uzskatīta par jaunu**.  **Vienlaikus norādām, ka tādos gadījumos var tikt veikta papildus dokumentācijas pieprasīšana un pārbaude, lai pārliecinātos, ka norādītais nobraukums nav kļūda**. |
| 35. | Ja nav plānoti maksas pasākumi reklamēšanai, vai izdevumu sadaļā drīkst būt nulles vērtība? | **Jā.** |
| 36. | Vai konkursa ietvaros fiziskā persona varēs rezervēt mašīnu un garantēti pretendēt uz atbalsta finansējumu, ja mašīnas piegāde būs pēc vairākiem mēnešiem? | MK noteikumu Nr. 896 59. punkts nosaka, ka piecu darbdienu laikā pēc 57. punktā minētā līguma par atbalsta saņemšanu noslēgšanas, izvērtē iesniegto dokumentāciju un sagatavo lēmumu par finansējuma izmaksu, kamēr 57. punkts nosaka, ka piecu darbdienu laikā pēc 56. punktā minētās informācijas saņemšanas, Fonds sagatavo līgumu par atbalsta saņemšanu noslēgšanas.  Tādejādi, no MK noteikumu Nr. 896 redakcijas izriet, ka **nav iespējams**, ka fiziskā persona iesniedz pieteikumu atbalsta saņemšanai par transportlīdzekli, kuras piegāde būtu pēc vairākiem mēnešiem, jo netiktu ievēroti MK noteikumos Nr. 896 noteiktie termiņi.  **Informējam, ka Fonds lūgs Projekta īstenotājiem regulāri apkopot informāciju par rezervētām un iepriekš pasūtītām mašīnām. Gadījumā, ja piešķirtais atbalsts kopā ar indikatīvo atbalstu rezervētām un iepriekš pasūtītām mašīnām būs lielāks par pieejamo EKII finansējumu, tiks ierosināts par papildus finansējuma piešķiršanu konkursa ietvaros.** Norādām, ka nav plānots pagarināt MK noteikumu Nr. 896 7. punktā noteikto termiņu un atbalsts transportlīdzekļiem, kas tiks iegādāti pēc 2023. gada 31. decembra, netiks sniegts. |
| 37. | Kas jānorāda projekta iesniegumā pie jaunas iepriekš neražotas automašīnas, kura plāno sākt ražošanu tikai vasarā, tādējādi mēs nezinām tehnisko specifikāciju, taču zinām, ka būs pieejama elektriskā versija? | **Projekta iesnieguma veidlapas 2.2. sadaļā nav jānorāda informācija par transportlīdzekļiem par kuriem nav pieejam informācija, lai aizpildītu attiecīgo sadaļu**.  Norādām, ka Projekta līguma darbības laikā, varēs precizēt pārdodamos transportlīdzekļus. |